Kurzhinweise zur Einleitung und Durchführung einer Betriebsratswahl 
(im normalen Wahlverfahren)
in serbischer Sprache

Кратке напомене

у вези са покретањем и провођењем избора радничког савета у погону

(у нормалном изборном поступку)

Опште напомене

Закон о организацији и деловању предузећа предвиђа формирање радничких савета у предузећима, у којима је запослено најмање пет радника/ -ца са правом гласа. Троје од њих морају имати право да буду бирани.

Редовни избори за погонски раднички савет одржавају се сваке четири године у времену од 1. марта до 31. маја. Предуслов за њихово провођење је формирање бирачког одбора. Задатак бирачког одбора је да покреће и проводи изборе те да констатује изборне резултате.

Неколико темељних изборних прописа садржани су и у самом Закону о организацији и деловању предузећа (немачка скраћеница = BetrVG). Осим тога даљње појединости садржане су у Изборном правилнику који се односи на горе поменути закон. 

У даљњем тексту бит ће појашњене изборне одредбе за нормални изборни поступак. Сажети приказ треба да омогући стицање само најосновнијих информација.

Даљњи информативни материјал бит ће подељен у оквиру припреме за изборе у погону. За давање даљњих информација стоје на располагању пре свега чланови бирачког одбора.

Бирачко право

Право да бирају имају сви запослени неовисно о националности који су радници погона и који су на дан избора навршили 18 година живота. Радници који су у погону почели да раде непосредно пред изборе имају бирачко право, а исто тако и радници погона са скраћеним радном временом. Такође и посуђени радници имају право да бирају, ако у погону раде већ дуже од три месеца, односно ако у погону требају да раде дуже од три месеца. Они у том случају стичу бирачко право већ првог дана рада у погону. Бирачко право немају пре свега радници који се баве руководећим пословима. 

Изборност

Сви радници/ -це који имају бирачко право и који су најмање шест месеци запослени у погону могу бити бирани неовисно о њиховој националности. Радни стаж у неком другом погону истог предузећа или концерна рачуна се у погледу бирачког права као радни стаж проведен у самом погону. Изузетак у погледу права да буду бирани чине посуђени радници сходно члану 14, став 2, тачка 1 Закона о посуђивању радне снаге, који у погону којем су посуђени не могу бити бирани, иако имају право да бирају раднички савјет. Посуђени радници имају у свом матичном предузећу право како бирати, тако и да буду бирани.

Бирачки списак

Бирачки одбор треба да сачини бирачки списак у којем одвојено према полној припадности морају бити унети сви радници/ -це. Бирачки списак и текст Изборног правилника морају бити постављени на подесном месту у погону или објављени помоћу друге информативне технике у погону, ако сви бирачи имају могућност њеног коришћења. То се врши често у сали радничког савета, која је често и адреса бирачког одбора, или путем интернета. Постављање поменутих материјала могуће је и на другим местима, нпр. код портира, односно у другим секторима или радним јединицама погона.

Приговори на бирачки списак могу се уложити бирачком одбору у року од две недеље након Одлуке о расписивању избора. То важи пре свега онда, ако се неки радник/ -ца не налази на бирачком списку, а по сопственом мишљењу има право гласа.

Минималан број делегата за мањински пол

Мањински пол мора у радничком савету погона бити заступљен барем у односу у којем је заступљен у структури запослених у погону. Могуће је међутим за мањински пол изабрати већи број делегата у радничком савету од оног који му припада у складу са учешћем у структури запослених. Мањински пол може бити како мушки тако и женски пол, већ према делатности предузећа. Уколико мањински пол не може да именује довољно кандидата, односно ако кандидати не прихваћају именовање, онда та места припадају већинском полу. Став је синдиката међутим да би мањински пол требао предложити барем онолико кандидата, колико му места у радничком савету припада.

Расписивање избора 

Бирачки одбор мора најкасније шест недеља пре одржавања избора објавити Одлуку о расписивање избора или то учинити помоћу електронских средстава информисања. Одлуку о расписивању избора потребно је извесити на подесним местима у погону, пре свега на огласној табли, односно о томе упознати раднике путем интернета. Одлука о расписивању избора мора садржавати првенствено следеће важне податке за провођење избора:

· датум објаве

· навођење места у погону на којем су извештени листа кандидата и Изборни правилник и на којем се може извршити увид у исте, а у случају објављивања путем електронских средстава информисања где и на који начин се може извршити увид у наведене листе,

· напомену да могу бирати и бити бирани само радници/ -це који се налазе на бирачком списку те којег датума завршава двонедељни рок за улагање приговора на бирачки списак,

· полна структура запослених и напомена да мањински пол у радничком савету мора бити заступљен барем у оној мери у којој је заступљен и у структури запослених у погону,

· потребан број чланова радничког савета као и број чланова радничког савета који отпада на мањински пол,

· најмањи број радника/ -ца који је потребан за потписивање предлога једног кандидата,

· напомена да кандидати могу бити предложени само у року од две недеље, при чему је крај рока наведен у Одлуци о расписивању избора,

· просторију у којој се врши гласање као и датум и време трајања избора,

· место где се бирачком одбору могу уложити приговори, дати предлози или изјаве друге врсте,

· место, датум и време јавног пребројавања гласова.

Са објављивањем Одлуке о расписивању избора покренут је изборни поступак за бирање радничког савета. То значи првенствено да бирачи/ -це у року од 14 дана након објаве могу предложити кандидате (листе кандидата) и код бирачког одбора уложити приговор на бирачки списак.

Предлози кандидата

Радници/ -це погона могу давати предлоге за листе кандидата. Уколико је потребно бирати више од три члана радничког савета, онда се бирање врши на основу листи са кандидатима. Једна листа кандидата је важећа само онда, ако је подржава најмање 5 % бирача, односно најмање три радника погона са правом гласа. Једна листа кандидата има у сваком случају задовољавајућу подршку, ако је подржана од 50 радника/ -ца погона са правом гласа. Један радник/ -ца може подржавати само једну листу кандидата.

Сваки кандидат мора потписати изјаву да је сагласан са својим стављањем на листу кандидата. Један радник/ -ца може се налазити само на једној листи кандидата.

Листа са предлозима кандидата потребно је уручити бирачком одбору најкасније 14 дана након објављивања избора. Бирачки одбор је дужан да провери исправност кандидатских листи. Бирачки одбор је дужан листе које  прихвати као исправне  објавити у погону најкасније једну недељу пре дана одржавања избора.

Уколико се приложи више важећих листа са предлозима кандидата, онда појединачни запослени могу гласати само за једну листу (избор листе). Приложи ли се само једна важећа листа предлога, онда бирачи могу бирати само оне кандидате, који су наведени у дотичној листи предлога (избор појединачних кандидата). У том случају није дозвољено изабрати више кандидата него што је потребно за конституисање радничког савета.

Изборни поступак
а) Писмено гласање (гласање путем писма)

Сваки бирач дужан је у правилу директно гласати личним присуством на гласачком месту. У одређеним случајевима постоји пак могућност писменог гласања (гласањa путем писма). Овај начин гласања предвиђен је изборним правилником у случајевима:

· ако је бирачки одбор закључио да се за нека оделења погона и најмање погоне врши писмено гласање,

· ако одређени бирачи због специфичности радних обавеза на дан избора неће бити у погону, као нпр. радници на терену или монтери,

или

· ако су радници запослени у погону на дан одржавања избора због личних разлога спречени да присуствују изборима, нпр. због болести или годишњег одмора.

За писмено гласање потребна је одређена документација, пре свега Одлука о расписивању избора, кандидатске листе, гласачки листић те одговарајуће коверте. Треба имати на уму да радници, који на дан избора нису из личних разлога присутни у погону, наведени писмени материјал добијају само онда, ако лично поднесу захтев за гласање путем писма. Радници који се на дан избора због специфичности својих радних обавеза налазе ван погона, добит ће изборни материјал од бирачког одбора и без да то сами захтевају.

б) Лично гласање на гласачком месту

Лично гласање врши се у просторији за гласање. Ова просторија мора бити тако уређена да бирачи гласање могу обавити неометано и без могућности увида са стране. Гласање се врши како следи: бирачки одбор предаје бирачу гласачки листић и гласачку коверту. Бирач означи крижићем кандидате односно кандидаткиње на листи које жели бирати (избор кандидата), а код избора листе стављањем крижића поред листе коју подржава. Потом се гласачки листић стави у гласачку коверту и убаци у гласачку кутију, након што је бирачки одбор обављено гласање на гласачком списку регистровао. 

Гласање се сме вршити само у времену наведеном у Одлуци о расписивању избора.

Утврђивање изборних резултата

Након завршетка гласања бирачки одбор мора да изврши јавно пребројавање гласова, при чему се радницима мора омогућити да при пребројавању гласова буду присутни. Пребројавање гласова не мора уследити непосредно по завршетку гласања, већ се може провести и следећег радног дана.

Бирачки одбор проверава да ли су предани гласачки листићи исправни. На основу важећих гласачких листића одређује бирачки одбор исход гласања. Изабране кандидате потребно је неодгодиво обавестити о њиховом избору. Они имају рок од три радна дана да изјаве, да ли избор прихваћају.

Чим се утврде имена дефинитивно изабраних чланова радничког савета бирачки одбор је дужан да то објави извештавањем на огласној плочи. Тиме су избори за раднички савет завршени. Изабрани раднички савет треба да се неодгодиво састане на конституирајућој седници и на истој изабере председника/ -цу, односно заменика/ -цу.

Заштита бирачког права

Избор радничког савета је под посебном законском заштитом. Чланови бирачког одбора и кандидати за раднички савет (такође и ако не буду изабрани) су под посебном, иако временски ороченом заштитом од редовних отказа. Послодавцу је уз претњу казном забрањено да омета изборе за раднички савет или да на њих врши утицај. Ниједан/ -на радник/- ца  не сме бити ометан у вршењу свог активног и пасивног бирачког права. 

